SSP ธุรกิจพลังงานแสงอาทิตย์ไปได้สวย ชี้ปี 61 กำไรโตเด่น 55% แนะซื้อเป้า 10.70 บ.
SSP ธุรกิจพลังงานแสงอาทิตย์ไปได้สวย ชี้ปี 61 กำไรโตเด่น 55% แนะซื้อเป้า 10.70 บ.
18 ม.ค. 2561

บล.เอเชีย เวลท์ ระบุในบทวิเคราะห์วันนี้(18ม.ค.) ว่า บริษัท เสริมสร้าง พาวเวอร์ คอร์ปอเรชั่น จำกัด (มหาชน) หรือ SSP (ซื้อราคาเป้าหมาย10.70 บาท) เป็นผู้ผลิตไฟฟ้าพลังงานแสงอาทิตย์ที่มีแนวโน้มเติบโตสูง แม้ผลประกอบการปี 2560 จะได้รับผลกระทบจากค่าเงินบาทที่แข็งค่าแต่เป็นการบันทึกทางบัญชีที่ไม่ใช่รายการเงินสด ปัจจุบันบริษัทฯ มีกำลังการผลิตไฟฟ้าติดตั้งเท่ากับ 52 MW และในไตรมาส 1/2561 จะมีกำลังการผลิตไฟฟ้าติดตั้งเพิ่มเข้ามาอีก 21 MW จากโครงการ Hidaka ในประเทศญี่ปุ่น
นอกจากนี้บริษัทจะมีกำลังการผลิตไฟฟ้าติดตั้งเพิ่มเข้ามาระหว่างปี 2561-2563 อีก 138.8 MW รวมเป็น 190.8 MW  คาดกำไรปี 2561 จะเติบโดดเด่นเท่ากับ 570 ล้านบาท (+55%เทียบช่วงเดียวกันของปีก่อน) ทั้งนี้เมื่อบริษัทมีกำลังการผลิตไฟฟ้าติดตั้งเพิ่มขึ้นถึง 190.8 MW ในปี 2564 (เต็มปี) เราคาดว่าบริษัทจะมีกำไรสุทธิเพิ่มขึ้นเป็น 1,518 ล้านบาท หรือเพิ่มขึ้น 42.5% ต่อปี (CAGR)
SSP นับเป็นผู้ผลิตไฟฟ้าพลังงานแสงอาทิตย์ของไทยรายแรกที่เข้าไปพัฒนาโครงการในประเทศมองโกเลีย ซึ่งเป็นประเทศที่พึ่งพาพลังไฟฟ้าจากถ่านหินเป็นหลักมากกว่า 80% ทำให้เรามองว่าบริษัทมีโอกาสเติบโตได้อีกมาก โดยเฉพาะในมองโกเลียที่พยายามลดสัดส่วนการพึ่งพิงพลังไฟฟ้าจากถ่านหิน
 